11 vas vir dwelms in KZN, 2 kinders weggeneemArgieffoto van kokaïen Elf mense is Maandag in KwaZulu-Natal vir die besit van dwelmmiddels met ŉ geraamde straatwaarde van R5 miljoen in hegtenis geneem. “Die polisie het op ŉ wenk reageer en ŉ perseel in Umhlanga deursoek,” het kapt. Thulani Zwane, woordvoerder van die polisie, gesê. “Die polisie het 11 persone konfronteer wat glo besig was om die dwelmmiddels in strooitjies te verpak wat op die straat verkoop sou word.” Die ses vroue en vyf mans, insluitend ŉ persoon van Burundi, sal na verwagting Donderdag in die Durbanse landdroshof verskyn. “Twee kinders, onderskeidelik drie en nege jaar oud, is van die perseel verwyder en na ŉ plek van veiligheid geneem,” het Zwane bygevoeg. Die polisie het beslag gelê op 100 Mandrax-tablette, ŉ groot aantal suikers (ŉ mengsel tussen kokaïen en heroïen) en heroïen-poeier.